Brugtragedie: 'Hy is saam met die Here,' sê Roydon se pa | Netwerk24
Brugtragedie: 'Hy is saam met die Here,' sê Roydon se pa
Deur Ügen Vos 02 Februarie 2019 06:59
Die pa van een van die leerlinge wat in Vrydag se tragedie by die Hoërskool Driehoek dood is toe 'n loopbrug ineengestort het, sê hy weet sy seun is by die Here en sy dood was nie tevergeefs nie.
Die 17-jarige Roydon Olckers, 'n matriekleerling, asook Jandré Steyn en Marli Currie (albei 13) het in die ramp omgekom, terwyl 23 ander leerlinge beseer is. Vier van hulle was teen Vrydagaand nog in 'n kritieke toestand.
Roydon Olckers (17).Foto: Verskaf
"Hy was 'n pragtige seun, ek kon nie vir beter gevra het nie," het Olckers se pa, Donovan, Vrydag by die skool aan eNCA gesê.
"Hy was 'n Christen en altyd baie behulpsaam. Dit is 'n verskriklike verlies, maar hy was selfs vir my 'n voorbeeld en my enigste troos is dat ek 110% weet waar hy hom nou bevind – hy is saam met die Here".
Olckers sê hy het homself en sy seun belowe dat Roydon se dood nie tevergeefs sal wees nie.
"Ek belowe ek sal almal sê om elke dag hul Bybel te lees en om 'n verskil in die wêreld te maak," het Olckers gesê.
"Wees lief vir mekaar. Stop die haat, gekibbel en al die nare dinge. Gaan maak net 'n verskil en wees lief vir mekaar – dít is wat sy (Roydon) se nalatenskap gaan wees."
Nicky Snyman, 'n familielid van Roydon, het hom vroeër beskryf as 'n "liefdevolle, pragtige kind van die Here" en gesê God het een van sy wapens kom haal.
* Lindsay Maasdorp, woordvoerder van Black First Land First (BLF) het vroeër Vrydag kwaai deurgeloop nadat hy sy ondersteuning uitgespreek het vir 'n Twitter-gebruiker wat geskryf het hy "het nie die hart om pyn te voel vir wit kinders nie."
"Siyanda Gumede (die Twitter-gebruiker) is korrek!", lui Maasdorp se twiet, wat hy later geskrap het. "God reageer, waarom sal ons frons oor die voorvaders se petisies om die gronddiewe en hul nasate te straf?".
Hy het later aan The Citizen gesê hulle weet nog nie of die slagoffers swart is nie en hy weier om oor wit kinders te treur.
* Kyk na Donovan Olckers se onderhoud met eNCA hier:
The father of one of the victims says his son's death won't be in vain. Grade 12 pupil, Roydon Olckers died in the Hoerskool #Driehoek tragedy. @MasegoRahlaga #NewsHour Courtesy #DStv403 pic.twitter.com/bybmznstKQ